## El Teatre Rialto de València presenta ‘Cuina!’, l’espectacle de circ de Patrícia Pardo

*** Es tracta d’una combinació de circ per a públic adult, històries d’amor i cuina en directe que es podrà vore del 16 al 19 de gener
* El 16 de gener es farà un col·loqui amb el públic després de la funció matinal**

L’Institut Valencià de Cultura dependent de la Conselleria d’Educació, Cultura, Universitats i Ocupació, presenta *Cuina!*, un espectacle de *clown*, cuina en directe i crítica social de la companyia valenciana Patrícia Pardo.

L’espectacle es podrà vore del 16 al 19 de gener en el Teatre Rialto de València i el dia 16 hi haurà una funció matinal i un col·loqui amb el públic posterior a esta, en el qual la companyia revelarà el procés de creació de l’espectacle.

*Cuina!* és un espectacle de circ per a públic adult: *clown*, acrobàcia excèntrica i cuina en directe. Una producció de la companyia Patrícia Pardo amb la col·laboració de l’Institut Valencià de Cultura, l’Ajuntament de València, Espai Inestable, Planters de L’Horta Teatre, Centre d’Investigació Escènica de Sineu (C.IN.E.) i Projecte Somiatruites.

“Cuinar o no cuinar, eixa és la qüestió de la mà de tres pallasses a les quals la indústria de l’edulcoració els ha pervertit el gust i la voluntat”, revela la companyia. Eva Zapico, Hèctor Rodríguez i Patrícia Pardo pugen a l’escenari amb la direcció escènica de la mateixa Patrícia Pardo i la direcció de moviment i narrativa visual de Pau Bachero.

L’obra narra una història d’amor, amb la corresponent presentació de personatges, idil·li, conflicte i resolució. En l’aspecte dramatúrgic, aclarix la seua directora, Patrícia Pardo, “l’espectacle estaria dividit en números que, si bé no podem denominar com a actes conclusius perquè tots es deuen a la història d’amor, sí que tindrien entitat suficient per a ser llegits com a unitats amb trets narratius i estètics diferenciats. Alguns tindran el diàleg o el monòleg com a motor; uns altres, la narrativa visual; i altres les imatges-metàfora com a píndoles de significat, evocació o provocació”.

Les entrades es poden adquirir en taquilles del teatre o en la [taquilla en línia de l’IVC](https://taquilla.ivc.gva.es/janto/main.php).

Fecha: 15/01/2025